8.3. Сум, дүүргийн Засаг дарга тухайн жилийн сум, дүүргийн төсвийг батлагдсан өдрөөс хойш ажлын 3 өдөрт аймаг, нийслэлийн Засаг даргад нэгтгүүлэхээр хүргүүлнэ. 8.4. Аймаг, нийслэлийн Засаг дарга сум, дүүргийн иргэдийн Төлөөлөгчдийн Хурлаас баталж ирүүлсэн жилийн төсвийг энэ журмын 8.1 - д заасны дагуу нэгтгэн боловсруулж санхүү, төсвийн асуудал хариуцсан төрийн захиргааны төв байгууллагад жил бүрийн 12 дугаар сарын 31 - ны дотор хүргүүлнэ.

## Ес. Аймаг, нийслэлийн жилийн төсвийн сар, улирлын хуваарь боловсруулах, батлах, хүргүүлэх

9.1. Төсвийн захирагч төсвийн сар, улирлын хуваарийг боловсруулан батлахад дараахь зүйлийг харгалзана: 9.1.1. урсгал зарлага, хөрөнгийн зарлага санхүүжилтийн болон орлого төвлөрөлтийн сар, улирлын онцлог; 9.1.2. доод шатны төсвийн захирагчаас зарлагыг санхүүжилтийн эх үүсвэртэй нь уялдуулан ирүүлсэн санал; 9.1.3. дээд шатны төсвөөс олгох шилжүүлгийн сар, улирлын хуваарь; 9.1.4. сар бүрийн сүүлийн 5 өдөрт санхүүжилтийн хуваарьт өөрчлөлт оруулахгүй байх; 9.1.5. улиралд дээд тал нь нэг удаа өөрчлөлт оруулдаг байх. 9.2. Аймаг, нийслэлийн Засаг дарга тухайн шатны төсвийн сар, улирлын хуваарийг Төсвийн тухай хуулийн 8.7.1 - д заасан хугацаанд энэ журмын 9.1 - д заасан зүйлийг харгалзан төсвийн ангилал бүрээр, боловсруулан, баталж, сум, дүүргийн Засаг даргад баталсан өдрөөс хойш ажлын 5 өдрийн дотор төсөв хоорондын шилжүүлгийн хуваарийг хүргүүлнэ.

- 9.3. Сум, дүүргийн Засаг дарга тухайн шатны батлагдсан төсвийн сар, улирлын хуваарийг энэ журмын 9.2- т заасны дагуу шилжүүлгийн сар, улирлын хуваарийг үндэслэн ажлын 5 өдрийн дотор боловсруулан, батална.

9.4. Сум, дүүргийн жилийн төсвийн сар, улирлын хуваарийг энэ журмын 9.1 - д заасан зүйлийг харгалзан төсвийн ангилал бүрээр, боловсруулан аймаг, нийслэлийн Засаг даргад батлагдсан өдрөөс хойш ажлын 3 өдрийн дотор хүргүүлнэ. 9.5. Аймаг нийслэлийн Засаг дарга жилийн төсвийн сар, улирлын хуваарийг нэгтгэн жил бүрийн 1 дүгээр сарын 20 - ны дотор санхүү, төсвийн асуудал хариуцсан төрийн захиргааны төв байгууллагад хүргүүлнэ. 9.6. Төсвийн зарлага санхүүжилтийн сар, улирлын хуваарийн дээд шатны төсөвт хүргүүлсэн нэгтгэл нь тухайн шатны төсвийн сарын санхүүжилтийн төлөвлөгөөний нэгтгэл болж, гүйцэтгэлийн төлөвлөгөөнд тусгагдана. 9.7. Доод шатны төсвийн санхүүжилтийн сар, улирлын хуваарьт өөрчлөлт орсон бол аймаг, нийслэлийн Засаг дарга орон нутгийн төсвийн зарлага санхүүжилтийн хуваарийн батлагдсан төлөвлөгөөний нэгтгэлийг шинэчлэн дээд шатны төсөвт хүргүүлнэ.

## Арав. Төсвийн тодотголын төсөл боловсруулах

- 10.1. Төсвийн тодотголын төслийг Төсвийн тухай хуулийн 34.2 - т заасан нөхцөл байдал үүссэн тохиолдолд боловсруулна.

10.2. Дээд шатны төсөвт тодотгол орсны улмаас доод шатны төсвийн захирагч батлагдсан төсөвтөө зайлшгүй тодотгол оруулах шаардлагатай гэж үзвэл дээд шатны төсөвт тодотгол орсноос хойш 45 хоногт багтааж төсвийн тодотголын төслийг боловсруулж тухайн шатны иргэдийн Төлөөлөгчдийн Хуралд өргөн мэдүүлнэ.

- 10.3. Төсвийн тодотголын төслийг зөвхөн нэмэлт, өөрчлөлт оруулж буй зүйлийг энэ журмын 7 дугаар зүйлд заасны дагуу боловсруулж тухайн шатны иргэдийн Төлөөлөгчдийн Хуралд өргөн мэдүүлнэ.

10.4. Аймаг, нийслэлийн Засаг дарга орон нутгийн төсвийн тодотголын төслийг тухайн шатны иргэдийн Төлөөлөгчдийн Хурал хэлэлцэн баталснаас хойш 30 өдрийн дотор сар, улирлын хуваарийг баталж, нэгтгэн, санхүү төсвийн асуудал хариуцсан төрийн захиргааны төв байгууллагад хүргүүлнэ.

## Арван нэг. Мэдээллийн систем ашиглах